b'\n_START_ARTICLE_\nApichatpong Weerasethakul\n_START_PARAGRAPH_\nApichatpong \xe2\x80\x9dJoe\xe2\x80\x9d Weerasethakul (thaiksi \xe0\xb8\xad\xe0\xb8\xa0\xe0\xb8\xb4\xe0\xb8\x8a\xe0\xb8\xb2\xe0\xb8\x95\xe0\xb8\xb4\xe0\xb8\x9e\xe0\xb8\x87\xe0\xb8\xa8\xe0\xb9\x8c \xe0\xb8\xa7\xe0\xb8\xb5\xe0\xb8\xa3\xe0\xb8\xb0\xe0\xb9\x80\xe0\xb8\xa8\xe0\xb8\xa3\xe0\xb8\xa9\xe0\xb8\x90\xe0\xb8\x81\xe0\xb8\xb8\xe0\xb8\xa5; s. 16. hein\xc3\xa4kuuta 1970) on thaimaalainen elokuvaohjaaja, k\xc3\xa4sikirjoittaja ja elokuvatuottaja. H\xc3\xa4n on opiskellut elokuvaa Yhdysvalloissa ja arkkitehtuuria Thaimaassa._NEWLINE_H\xc3\xa4nen elokuvansa rahoittajat ovat Keski-Euroopasta. Thaimaassa h\xc3\xa4nelle on tarjolla vain action-elokuvien ohjausta._NEWLINE_H\xc3\xa4nen pitkiin elokuviinsa kuuluvat muun muassa Set\xc3\xa4 Boonmeen edelliset el\xc3\xa4m\xc3\xa4t, joka palkittiin vuonna 2010 Cannesin elokuvajuhlilla p\xc3\xa4\xc3\xa4palkinnolla Kultaisella palmulla. Muita menestyselokuvia ovat Tropical Malady, joka sai Cannesissa vuonna 2004 tuomariston palkinnon, ja Blissfully Yours, joka palkittiin Cannesissa vuonna 2002 sarjassa Un Certain Regard. Syndromes and a Century sai ensi-iltansa vuonna 2006 Venetsian 63. elokuvajuhlilla. Se oli ensimm\xc3\xa4inen siell\xc3\xa4 kilpaillut thaimaalainen elokuva._NEWLINE_Weerasethakulin elokuvat ovat sekoitus elokuvan eri lajeja, dokumenttia ja fiktiota. Niiss\xc3\xa4 yhdistyv\xc3\xa4t muisti ja myytit. Weerasethakulille luontokuvaus on keskeinen, ja viidakon \xc3\xa4\xc3\xa4net ovat elokuvien \xc3\xa4\xc3\xa4nimaailmalle ominaisia. \xe2\x80\x9dLuonto on minun addiktioni\xe2\x80\x9d, h\xc3\xa4n sanoo. J\xc3\xa4lleensyntym\xc3\xa4 on yksi h\xc3\xa4nen elokuvienssa teemoista, ja siihen kietoutuu muisti. H\xc3\xa4n ei tee yhteiskunnallisia elokuvia, sill\xc3\xa4 niiden teon est\xc3\xa4\xc3\xa4 sensuurilaki._NEWLINE_Weerasethakul on paitsi ohjaaja, my\xc3\xb6s valokuvaaja ja kirjailija, ja h\xc3\xa4n tekee my\xc3\xb6s installaatioita. Set\xc3\xa4 Boonmeen edelliset el\xc3\xa4m\xc3\xa4t kuuluu Primitive-taidehankkeeseen, johon liittyy my\xc3\xb6s n\xc3\xa4yttely Haus der Kunst -museossa M\xc3\xbcncheniss\xc3\xa4._NEWLINE_Elokuvaa Tropical Malady pidet\xc3\xa4\xc3\xa4n Weerasethakulin p\xc3\xa4\xc3\xa4ty\xc3\xb6n\xc3\xa4 toistaiseksi. Elokuvan p\xc3\xa4\xc3\xa4hahmoja ovat kaksi nuorta miest\xc3\xa4, ja sen aiheena on suuri rakkaus._NEWLINE_Vuonna 2016 Apichatpong Weerasethakulin elokuvat Set\xc3\xa4 Boonmeen edelliset el\xc3\xa4m\xc3\xa4t, Tropical Malady ja Syndromes and a Century \xc3\xa4\xc3\xa4nestettiin BBC:n kyselyss\xc3\xa4 t\xc3\xa4m\xc3\xa4n vuosisadan 100 parhaan elokuvan joukkoon. Vastaajina oli 177 elokuva-asiantuntijaa eri puolilta maailmaa.'